[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.11.2008

COM(2008) 692 végleges

A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK

A Bizottság által a költségvetésen kívül vezetett korábbi Economat számlák

A BIZOTTSÁG KÖZLEMÉNYE A TANÁCSNAK ÉS AZ EURÓPAI PARLAMENTNEK

A Bizottság által a költségvetésen kívül vezetett korábbi Economat számlák

1. BEVEZETÉS

2000-ig a személyzet boltjának (a továbbiakban: Economat) számláit a költségvetésen kívül kezelték és magánbankban vezették. Az Economat működését a Commission Paritaire – Restaurants et Economats (CPRE) felügyelte. Az akkori rendes költségvetési tételeket és költségvetési számviteli rendszereket nem tartották alkalmasnak egy napi rendeléssel, szállítással, fizetéssel és visszafizettetéssel foglalkozó, jövedelemtermelő struktúra pénzügyeinek intézésére.

Az évek során az Economat működési többletet halmozott fel bankszámláin, többek között annak köszönhetően, hogy – különösen kezdetben, amikor az adminisztráció intézte a működéssel kapcsolatos ügyeket – nem kellett bérleti és közműdíjakat fizetnie, valamint hogy ingyenesen biztosítottak erre a tevékenységre személyzetet és adminisztratív támogatást.

2002-ben a Bizottság úgy határozott, hogy megváltoztatja ezt a működési szerkezetet, és ajánlati felhívás útján, díjfizetés ellenében kiszervezte az Economat-t a Delhaize-hez. Amikor a Delhaize megkezdte az Economat működtetését, felvásárolta annak árukészletét, és az így keletkezett bevételt is ugyanazokra a bankszámlákra utalták.

Azóta a bankszámlákon lévő összegek folyamatosan kamatoztak, így jelenleg összesen mintegy 2,7 millió EUR áll rendelkezésre.

2. AZ ESTAT-VÁLSÁG KERETÉBEN HOZOTT INTÉZKEDÉSEK HATÁSAI

Az ESTAT-válságot követően a Bizottság számvitelért felelős tisztviselője 2005 nyarán kezdeményezte a nem általa nyitott és közösségi pénzeszközöket tartalmazó bankszámlák nyilvántartásba vételét azzal a céllal, hogy véget vessen ennek az anomáliának.

Ezt szem előtt tartva a számvitelért felelős tisztviselő úgy határozott, hogy amennyiben az adott számla létezése már nem indokolt, akkor a pénzt bevezetik a költségvetésbe, ha pedig a számlát továbbra is fenn kell tartani, akkor integrálja a Bizottság könyvelésébe.

A volt Economat számlái (egy betét- és egy folyószámla) esetében a helyzet egyértelmű volt: további létezésük nem indokolt, így le kell őket zárni, az összegeket pedig át kell vezetni a közösségi költségvetésbe.

A számlákat a FORTIS-nál vezetik, és (2008. június 30-án) a következő összegeket tartják nyilván:

- FORTIS 210-0339286-32 27 532 EUR

- FORTIS 047-0610357-16 2 705 824 EUR

azaz összesen 2 733 356 EUR. A számlákat közösen vezeti a Brüsszeli Infrastrukturális és Logisztikai Hivatal (OIB) és a Költségvetési Főigazgatóság (DG BUDG), és azokhoz a főigazgatóság több tisztviselőjének van aláírási jogköre.

3. A PÉNZESZKÖZÖK FELHASZNÁLÁSÁNAK ALAPELVEI

A számlákon vezetett összegek forrását (azaz a személyzet és családtagjai által eszközölt kiadásokon alapuló tevékenységnek köszönhető működési többletet) figyelembe véve felkérték a Személyi Állományi és Igazgatási Főigazgatóságot (DG ADMIN), hogy vázoljon fel az alábbi követelményeknek megfelelő projekteket:

- a projektek alapjait a létező költségvetési sorokhoz fűzött költségvetési magyarázatok képezik;

- a projektek szociális jellegűek, és – közvetlenül vagy közvetve – a személyzet hasznára válnak;

- egyszeri befektetést tesznek lehetővé, és később nincs szükség további kiadásokra, sem a költségvetés, sem humán erőforrás tekintetében.

4. A JAVASOLT KONKRÉT PROJEKTEK: DÖNTÉSI FOLYAMAT

A DG ADMIN 2006 szeptemberében elkészítette az első projektlistát, amelyet 2006. november 6-án átadott véleményezésre a COPAS-nak. A COPAS megvitatta a felkérést és a javasolt projektlistát, és 2007. május 2-án eljuttatta véleményét a DG ADMIN-hoz. A COPAS nem csak kedvező vagy kedvezőtlen véleményt adott a projekteket illetően, hanem további projektlehetőségek megvizsgálását is javasolta.

2007. május 15-én Gérard Onesta európai parlamenti képviselő, az Európai Parlament alelnöke, javaslatot nyújtott be a DG ADMIN-hoz az EP fitneszstúdiójának teljes felújítására kiterjedő projektre, és ismertette a szerződéses megközelítést, amely szerint a stúdió működtetését át kellene adni egy közbeszerzési eljárással kiválasztott harmadik félnek, díjfizetés ellenében és nyereségmegosztási mechanizmussal: az ebből befolyó bevételeket pedig szét kellene osztani a részt vevő intézmények között. A DG ADMIN további információ hiányában általános érdeklődését fejezte ki, és 2007. június 6-án elküldte kérdéseit a képviselő úrnak. 2007. szeptember 24-én a DG ADMIN további információt kapott a parlamenti ügyintézőktől, akik részlegesen megválaszolták a kérdéseket, illetve kérték a DG ADMIN-t, hogy tegye világossá az esetleges részvétellel kapcsolatos álláspontját. A sikeres ajánlati felhívást (ld. az 5. szakaszt) követően további információk érkeztek.

2008 júniusában a DG ADMIN négy projektből álló végleges listát állított össze: egy a saját listájáról származott, amely kedvező véleményt kapott a COPAS-tól, kettőt a COPAS javasolt, a negyedik az EP által javasolt projekt volt. Az EP-vel közös projektet 2008. június 6-án terjesztették a COPAS elé és június 24-én a CLP elé.

5. A PROJEKTEK TARTALMA ÉS KÖLTSÉGEI

A négy projekt és a számukra elkülönítendő összegek az alábbi táblázatban találhatók.

A projektek rövid leírását és a kapcsolódó becsült összegeket az 1. melléklet tartalmazza. Az elvetett projektek listáját és a kedvezőtlen döntések rövid indoklását a 2. melléklet részletezi.

Rövid projektleírás | Becsült összeg |

Támogatás a fogyatékossággal élő gyermekek napközi gyermekfelügyeletbe történő integrálásához | 100,000 |

Az overijsei létesítmények fejlesztése | 500,000 |

A munkahelyi jó közérzethez szükséges infrastruktúra | 600,000 |

Az EP fitneszstúdiójához nyújtott hozzájárulás | 1,500,000 |

Összesen | 2,700,000 |

Mind a négy projekt szociális személyzeti kiadással kapcsolatos. A fitneszstúdió vonatkozásában egyrészt a fizikai állapot a személyzet jó közérzetének alapvető eleme, másrészt pedig az 1. mellékletben röviden ismertetett nyereségmegosztási mechanizmus éves, célhoz kötött bevételt képez a szociális ügyekhez kapcsolódó költségvetési sorban, és növeli az e tevékenységre rendelkezésre álló források összegét.

Az EP-vel közös projektben rejlik némi kockázat, a projekt gazdasági életképességéhez kapcsolódóan és az üzleti terv feltevéseiből adódóan. Bár ezeket a kockázatokat többnyire a vállalkozó viseli, a nyereségmegosztási mechanizmus eredményei a gazdasági sikerhez arányulnak. Pillanatnyilag az egyetlen erre vonatkozó biztosíték az a tény, hogy a közbeszerzési eljárást követően kiválasztott, ezen a téren fontos vállalkozó megállapodott az EP-vel a szerződés aláírásáról. A Bizottság sem az építési és berendezési szakaszban, sem a tényleges működtetés időszakában nem visel közvetlen felelősséget. Valójában a Bizottság és az Európai Parlament igazgatási megállapodást ír alá, amely meghatározza a Bizottság jogait (a parlamenti személyzetre érvényes feltételekhez hasonló belépési jogosultságok és a nyereségmegosztási rendszer) és kötelességeit (pénzösszegek átutalása).

6. A BANKSZÁMLÁK VÉGLEGES MEGSZÜNTETÉSE

A megközelítés és a négy projekt jóváhagyása meghatározza ezen előirányzatok felhasználását: a költségvetési rendelet 18. cikke (1) bekezdésének e) pontja szerint ezek célhoz kötött bevételt képeznek.

7. KÖVETKEZTETÉS

A Bizottság:

- jóváhagyja a volt Economat számláin felhalmozódott nyereség felhasználását a személyzet érdekét szolgáló szociális fellépésekre;

- jóváhagyja a fent felsorolt négy projektet;

- jóváhagyja a négy projekthez allokálandó becsült összegeket, a részletes végrehajtási mechanizmusok és végső módosítások kidolgozását azonban az engedélyezésre jogosult illetékes tisztviselőre bízza;

- megbízza a DG ADMIN-t, hogy a Jogi Szolgálattal együttműködve tárgyaljon az Európai Parlamenttel az EP fitneszstúdió projektjében való bizottsági részvétel körülményeit részletező igazgatási megállapodásról.

1. MELLÉKLET

A Bizottság által a költségvetésen kívül vezetett korábbi Economat számlák

A projektek

8. TÁMOGATÁS A FOGYATÉKOSSÁGGAL ÉLő GYERMEKEK NAPKÖZI GYERMEKFELÜGYELETBE TÖRTÉNő INTEGRÁLÁSÁHOZ

8.1. Leírás

A napközi gyermekfelügyeletet ellátó intézmények rendszeresen fogadnak különleges igényű gyermekeket.

Különleges igények alatt a fogyatékosság különböző formáit értjük: magatartási zavarok, illetve a mentális és fizikai fogyatékosság különböző formái. A fogyatékossággal élő gyermek ellátásával kapcsolatos döntés azonban több tényezőtől függ majd: minden egyes helyzetben külön-külön határoznak a gyermekorvos, az oktatáspszichológus, a napközi gyermekfelügyeleti intézmény igazgatási részlege és a szülők részvételével. A végső döntést eseti alapon hozzák meg, és a döntéshozatalnál figyelembe veszik a gyermek igényeit, a napközi gyermekfelügyeleti intézményben társaiul szánt gyermekek igényeit, a belső forrásokat és infrastruktúrát, valamint a külső szakosított csoportokkal fenntartandó fontos partnerséget.

Kedvező döntés esetén a helyzetet rendszeresen értékelik, és amennyiben valamennyi fél úgy ítéli meg, hogy a gyermekmegőrző már nem tudja megfelelően kielégíteni a gyermek szükségleteit, akkor sor kerülhet arra, hogy megfelelőbb struktúrába irányítják.

A nevelőtestületek megfelelő képzése és a tananyag módosítása egyaránt szükséges ahhoz, hogy a különleges igényű gyermekeket megfelelően ellássák.

8.2. A becsült összeg és az indikatív naptár

Tétel | Költség (EUR) |

Berendezések és játékok | 20,000 |

195 alkalmazott különleges képzése és az ehhez kapcsolódó anyagok (könyvek, videók stb.) | 80,000 |

Összesen | 100,000 |

A berendezéshez és a képzéshez szükséges tételek már 2008-ban megrendelhetők, mivel léteznek keretszerződések.

8.3. Költségvetési tétel

Bevétel: 590

Kiadás: 26 01 50 04 – Intézményközi együttműködés a szociális szférában

Felelős szolgálat: DG ADMIN

9. AZ OVERIJSEI SPORT- ÉS SZABADIDőS LÉTESÍTMÉNYEK FEJLESZTÉSE

9.1. Leírás

Az európai intézmények személyzete és családtagjaik szeretnék jobban kihasználni az Overijsében található intézményközi kültéri sportközpont adottságait. A személyzeti bizottság ismételten hangsúlyozta ezt az igényt a szociális politikával kapcsolatos 2008. júniusi gyűlésen. Javasolják, hogy a sport- és futballpálya jelenlegi talaja helyére kerüljön új generációs, többféle sport igényeit kielégítő szintetikus burkolat, és hogy olyan felszerelést biztosítsanak, amelyet bármilyen időjárási körülmények között, bármikor, minden évszakban használhatnak: mindez ösztönözné, hogy a központot a személyzet családtagjai, kollégák, szabadidős csoportok és nyugdíjasok is használják bel- és kültéren egyaránt.

Végül különös figyelmet fordítanak majd a belépés és az ülőhelyek, illetve az egészségügyi helyiségek fogyatékossággal élő személyek általi használatra alkalmas átalakítására.

9.2. A becsült összeg és az indikatív naptár

Az OIB műszaki szolgálatai 500 000 euróra becsülték a projekt költségeit. A helyi engedélyek beszerzésére fordítandó idő miatt az összegeket csak 2009–2010-ben tudják felhasználni.

9.3. Költségvetési tétel

Bevétel: 590

Kiadás: 26 01 22 03 – Ingatlanokkal kapcsolatos kiadások Brüsszelben

Felelős szolgálat: OIB

10. A MUNKAHELYI JÓ KÖZÉRZETHEZ SZÜKSÉGES INFRASTRUKTÚRA

10.1. Leírás

A Bizottság személyzete, különösen a szabadidős csoportok szeretnék használni a Foyer-nak helyet adó VM2 épület alagsorában található két, többcélú hasznosításra alkalmas helyiséget. Az itt található helyet korábban főleg irattárként használták, és jelentős felújításra szorul. Kialakítható lenne egy nagy, 290 m2-es helyiség (elsősorban kardio-edzésekre, amelyek nagy helyigényűek), másrészt egy kisebb csoporttevékenységeknek helyet adó kisebb, 100 m2 alapterületű helyiség. Zuhanyzókat és öltözőket is létesítenének. Jelenleg több szabadidős csoportunknak is a magánszférában vagy az önkormányzatoktól kell helyet bérelnie. E többfunkciós helyiségek rendelkezésre állása kedvezően befolyásolná a Foyer használatát is, és jól illeszkedik a Bizottság munkahelyi jó közérzethez kapcsolódó politikájába.

10.2. A becsült összeg és az indikatív naptár

Az OIB műszaki szolgálatai 600 000 euróra becsülték a projekt költségeit.

10.3. Költségvetési tétel

Bevétel: 590

Kiadás: 26 01 22 03 – Ingatlanokkal kapcsolatos kiadások Brüsszelben

Felelős szolgálat: OIB

11. AZ EP FITNESZSTÚDIÓJÁHOZ NYÚJTOTT HOZZÁJÁRULÁS

11.1. Leírás

A globális projekt célja az Európai Parlament meglévő tornatermének és fitnesz terének (1375 m2) felújítása, illetve vízi tevékenységekre és kikapcsolódásra alkalmas területtel (925 m2) való bővítése, felszerelése, valamint külső vállalkozó általi működtetése, az alábbi feltételekkel:

- rögzített (az ajánlati felhívás szerint 300 000 EUR) bérleti díj fizetése;

- a váratlan nyereségekből való részesedés (10–50 % között, 10 % a 100 000–200 000 EUR közötti, 50 % az 500 000 EUR feletti nyereség esetében);

- az Európai Parlament személyzetével megegyező belépési és tagsági feltételek a Bizottság személyzete számára.

A Bizottság a volt Economat pénzeszközeinek egy részét átutalja az EP működési költségvetésébe, ezáltal hozzájárul az épülettel és a felszereléssel kapcsolatos kiadásokhoz.

E hozzájárulás eredményeként a bevételből való arányos részesedés a Bizottság igazgatási költségvetésébe kerülne célhoz kötött bevételként a szociális tevékenységekre fenntartott költségvetési tételbe, és a szociális célkitűzésekre fordított kiadási keretet növelné.

11.2. A becsült összeg és az indikatív naptár

Az összeget a részvétel mértékéről hozott politikai döntés határozza meg. A javasolt 1 500 000 EUR az Európai Parlament Elnöksége által jóváhagyott becsült projektköltségek körülbelül 30 %-ának felel meg.

A központ működtetését végző vállalkozót ajánlati felhívás útján választották ki, és kiírták a felújítási munkálatokra vonatkozó ajánlati felhívást is azzal a céllal, hogy a munkálatok 2009 végéig lezáruljanak.

Az összeg azonban már 2008-ban átutalható az EP-nek, attól függően, hogy mikor írják alá az igazgatási megállapodást.

11.3. Költségvetési tétel

Bevétel: 590

Kiadások:

- Az EP-nek nyújtott hozzájárulásra : 26 01 50 04 – Intézményközi együttműködés a szociális szférában

- Az éves célhoz kötött bevételre : 26 01 50 04 – Intézményközi együttműködés a szociális szférában

Felelős szolgálat: DG ADMIN

2. MELLÉKLET

A Bizottság által a költségvetésen kívül vezetett korábbi Economat számlák

Az elutasított projektek

12. BIZOTTSÁGI FITNESZSTÚDIÓ

Nem áll rendelkezésre elegendő pénzösszeg ahhoz, hogy a meglévő helyiségeket oly módon alakítsák át és szereljék fel, hogy gazdaságilag életképes fitneszstúdiót alakítsanak ki. Mivel ez az állítás az egész pénzösszegre érvényes, még inkább érvényes annak egy töredékére, mivel más projekteket is ki kellett választani.

13. A KÁVÉZÓK ÉS ÜZEMI ÉTTERMEK FELÚJÍTÁSA

A személyzet képviselői azzal érveltek, hogy ezt a kiadást az OIB normál költségvetési forrásaiból kell fedezni. Érvelésüket elfogadtuk.

14. ZUHANYZÓK LÉTREHOZÁSA A KERÉKPÁRRAL MUNKÁBA JÁRÓK RÉSZÉRE

A személyzet képviselői azzal érveltek, hogy ezt a kiadást az OIB normál költségvetési forrásaiból kell fedezni. Érvelésüket elfogadtuk.

15. HELYI MUNKAKÖZVETÍTő IRODÁK NYITÁSA A BIZOTTSÁG Fő ÉPÜLETEIBEN

Ezek az irodák olyan szolgáltatási csekkeket bocsátanak ki, amelyekkel legálisan szerezhető háztartási segítség ahelyett, hogy a szürke- vagy a feketepiacot vennénk igénybe e célból.

Egy ilyen irodának helyre, komfortra és személyzetre van szüksége, azaz további költségekkel jár, ezáltal viszont nem teljesíti a további kiadásokkal nem járó egyszeri befektetés kritériumát.

16. AZ ETTERBEEKI KÓRHÁZ MEGVÁSÁRLÁSA

A kórházat – megvásárlása után – többfunkciós központtá alakítanák át, amely helyet adna egy idős és fogyatékossággal élő embereknek szánt otthonnak, óvodának, napközi felügyeleti központnak és találkozóhelyet kínálna a szabadidős csoportok számára.

Egy ilyen központ működtetése nyilvánvalóan jelentős éves kiadással járna, ezáltal viszont nem teljesíti a további kiadásokkal nem járó egyszeri befektetés kritériumát.

17. HELYBIZTOSÍTÁS A FOGYATÉKOSSÁGGAL ÉLő FELNőTT ELTARTOTTAK SZÁMÁRA

Egyedi intézményeknek vagy a brüsszeli, illetve a három közösség (flamand, francia és német) illetékes irodáinak fizetett támogatásjellegű hozzájáruláson keresztül az aktív vagy nyugdíjazott uniós személyzet prioritást élvezne a fogyatékossággal élő felnőtt eltartottak ellátását végző intézményekben.

Bár a projekt kezdetben ígéretesnek tűnt, végül nem bizonyult megvalósíthatónak, elsősorban amiatt, hogy az érintett belga hatóságok vonakodnak elfogadni a Bizottság javaslatát.